Predkladacia správa

Návrh ústavného zákona o preukazovaní pôvodu majetku (ďalej len „zákon“) predkladá skupina poslancov Národnej rady Slovenskej republiky podľa čl. 87 ods. 1 Ústavy SR. Na rokovanie vlády SR sa návrh predkladá podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky. 

	Zámerom predloženého návrhu zákona o preukazovaní pôvodu majetku  je zaplniť medzeru v právnom systéme Slovenskej republiky a vytvoriť právny rámec účinného postupu proti osobám neschopným hodnoverne preukázať pôvod a spôsob nadobudnutia svojho majetku. Návrh ústavného zákona vychádza z predpokladu, že každý vie preukázať pôvod svojich majetkových prírastkov. Ak tomu tak nie je, štát bude mať právo iniciovať konanie na civilnom súde a žiadať od žalovanej osoby, aby vyvrátila dôvodné pochybnosti o nepoctivom pôvode svojho majetku. 

Ministerstvo spravodlivosti Slovenskej republiky predložilo do legislatívneho procesu návrh zákona o opatreniach voči osobám, ktoré nadobudli majetok z nelegálnych príjmov, ktorý reaguje na potrebu zabezpečiť, aby všetok majetok na štátnom území Slovenskej republiky bol nadobúdaný výlučne spôsobom a postupmi, ktoré sú v súlade s právnym poriadkom Slovenskej republiky a odstrániť existujúce disproporcie medzi legálne nadobudnutým majetkom (majetkovými prírastkami) a skutočným reálnym stavom majetku niektorých fyzických a právnických osôb. 

Na príprave návrhu zákona, ktorý predložilo ministerstvo spravodlivosti na rokovanie vlády Slovenskej republiky, sa podieľali pracovníci viacerých orgánov štátnej správy, odborníci z oblasti právnej teórie i právnej praxe, sudcovia a ústavní právnici. Pri príprave návrhu zákona boli zohľadnené predovšetkým príslušné ustanovenia Európskeho dohovoru o ochrane ľudských práv a základných slobôd, početná relevantná judikatúra Európskeho súdu pre ľudské práva a rozhodnutia Európskej komisie pre ľudské práva.

	Z hľadiska právnej istoty preto nepovažujeme za vhodné, aby  v tak krátkom časovom období boli predložené Národnej rade Slovenskej republiky dva návrhy zákonov, ktoré upravujú uvedenú problematiku.  Poslanci Národnej rady  Slovenskej republiky majú možnosť podľa zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, uplatňovať k návrhom zákonov pozmeňujúce a doplňujúce návrhy. 

Vzhľadom na to, že poslanecký i vládny návrh zákona riešia obdobné vecné problémy  odlišnou legislatívnou technikou bolo by vhodné, aby predkladateľ uvedeného návrhu zákona využil svoje právo a v rozsahu, aký bude považovať za potrebný si uplatnil pozmeňujúce návrhy v rámci rokovania Národnej rady  Slovenskej republiky o vládnom návrhu zákona.

Ministerstvo spravodlivosti Slovenskej republiky nesúhlasí s predloženým návrhom a neodporúča ho postúpiť na ďalšie legislatívne konanie.